Γνωμοδότηση της Επιτροπής των Περιφερειών για την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών: η βιομηχανική πολιτική σε μια διευρυμένη Ευρώπη"

(2004/C 23/04)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η βιομηχανική πολιτική σε μία διευρυμένη Ευρώπη (COM(2002) 714 τελικό)·

έχοντας υπόψη την απόφαση της Ευρωπαϊκής Επιτροπής της 12ης Δεκεμβρίου 2002 να ζητήσει την γνωμοδότησή της για το θέμα, σύμφωνα με το πρώτο εδάφιο του άρθρου 265 της Συνθήκης περί ιδρύσεως της Ευρωπαϊκής Κοινότητας·

έχοντας υπόψη την απόφαση του Προέδρου της 4ης Νοεμβρίου 2002 να αναθέσει στην επιτροπή "Οικονομική και Κοινωνική Πολιτική" να καταρτίσει γνωμοδότηση για το θέμα·

έχοντας υπόψη τη γνωμοδότησή της σχετικά με την Πολιτική της Ευρωπαϊκής Ένωσης για την ανταγωνιστικότητα της Βιομηχανίας, CdR 140/1995(1)·

έχοντας υπόψη το σχέδιο γνωμοδότησής της (CdR 150/2003 rev.) που υιοθετήθηκε στις 13 Ιουνίου 2003 από την επιτροπή "Οικονομική και Κοινωνική Πολιτική" (εισηγητής: ο κ. Roberto Pella, Πρόεδρος του Περιφερειακού Συμβουλίου της Biella, (Ι/ΕΡΡ)·

υιοθέτησε ομόφωνα την ακόλουθη γνωμοδότηση κατά την 51η σύνοδο ολομέλειας, που πραγματοποιήθηκε στις 9 Οκτωβρίου 2003.

1. Παρατηρήσεις της Επιτροπής των Περιφερειών

Η Επιτροπή των Περιφερειών

1.1. Επικροτεί την ανακοίνωση της Επιτροπής, διότι η εργασία αυτή ανταποκρίνεται σε συγκεκριμένες απαιτήσεις τις οποίες έχει διατυπώσει η ΕΤΠ όσον αφορά το γεγονός ότι είναι απαραίτητο να παρακολουθούνται εκ του σύνεγγυς, σε ευρωπαϊκό επίπεδο, οι εξελίξεις στην βιομηχανική πολιτική, προκειμένου να υπάρχει ταχεία αντίδραση στις πολυάριθμες και απροσδόκητες μεταβολές στον τομέα.

1.2. Επικροτεί την προσέγγιση της Επιτροπής, διότι αναπτύσσει την ανάλυσή της με αφετηρία τις βασικές αρχές που διατυπώθηκαν από το Ευρωπαϊκό Συμβούλιο της Λισσαβώνας την Άνοιξη 2000 και κατόπιν από το Ευρωπαϊκό Συμβούλιο του Γκέτεμποργκ το 2001.

1.3. Πιστεύει εξάλλου, ότι στην οπτική της ισόνομης ανάπτυξης των τριών παραγόντων της βιομηχανικής ανταγωνιστικότητας (γνώση, καινοτομία, επιχειρησιακό πνεύμα), αποκτά θεμελιώδη σημασία η αρχή της βιώσιμης ανάπτυξης που διατυπώθηκε στα πλαίσια του Ευρωπαϊκού Συμβουλίου του Γκέτεμποργκ.

1.4. Συμμετέχει άμεσα, ως οργάνωση που εκπροσωπεί τις τοπικές και περιφερειακές αρχές της Ευρώπης, σε όλες τις πτυχές της βιομηχανικής πολιτικής, θεωρούμενης όχι μόνον κατά την αποκλειστικά οικονομική της διάσταση αλλά και με βάση τις σημαντικές πτυχές της που συνδέονται στενά με την κοινωνική πολιτική, την απασχόληση, την κατάρτιση, και το περιβάλλον.

1.5. Συμφωνεί με τον ακριβή προσδιορισμό από την Επιτροπή των πολλαπλών διασυνδέσεων που υφίστανται μεταξύ βιομηχανικής πολιτικής και άλλων πολιτικών της ΕΕ που επηρεάζουν την βιομηχανική ανταγωνιστικότητα και συμμερίζεται την άποψή της ότι είναι απαραίτητος ο καλύτερος συντονισμός τους.

1.6. Παρατηρεί ότι η ασθενής αύξηση της παραγωγικότητας στην Ευρώπη, καθώς και η σχετικά χαμηλή αύξηση της απασχόλησης συνδέονται με επίμονα διαρθρωτικά προβλήματα. Πρέπει επίσης να μειωθούν δραστικά οι επιβαρύνσεις, συμπεριλαμβανομένων των φόρων επί των επιχειρήσεων και των φόρων επί της εργασίας.

1.7. Εκφράζει ανησυχία για τον αναντίρρητα αργό ρυθμό ανάπτυξης της ευρωπαϊκής βιομηχανίας, για το λόγο κυρίως ότι υφίστανται ακόμη εξαιρετικά μεγάλες ανισότητες μεταξύ των διαφόρων ζωνών της Ευρωπαϊκής Ένωσης.

1.8. Θεωρεί, ωστόσο, ότι προσεκτικές αναλύσεις όπως η εξεταζόμενη ανακοίνωση της Επιτροπής μπορούν να συμβάλουν ώστε να κατανοηθούν οι αδυναμίες της βιομηχανικής πολιτικής και να αναληφθούν οι απαραίτητες ενέργειες για την άμεση αντιμετώπισή τους.

1.9. Κρίνει ότι, όπως τονίζεται στην ανακοίνωση, η μελλοντική διεύρυνση της ΕΕ θα έχει σημαντική θετική επίδραση, η οποία άλλωστε διαφαίνεται ήδη, και ότι θα πρέπει να προσδιοριστούν τα αναπόφευκτα συναφή προβλήματα που μπορούν να αντιμετωπιστούν, εφόσον οι υποψήφιες χώρες υιοθετήσουν την ανοικτή μέθοδο συντονισμού σύμφωνα με τις προβλεπόμενες συμβατικές διαδικασίες.

1.10. Εκφράζει τη σταθερή πρόθεσή της, μέσω των εκπροσώπων των τοπικών και περιφερειακών αρχών που είναι μέλη της, να διαδραματίσει σημαντικότατο ρόλο στη χάραξη μιας αποτελεσματικής βιομηχανικής πολιτικής, με την πεποίθηση ότι η διοικητική αποκέντρωση που πραγματοποιείται σε πολλά κράτη μέλη μπορεί να διασφαλίσει την υποστήριξη όλων των εμπλεκόμενων φορέων έναντι της πολιτικής και, έτσι, να δημιουργηθούν οι συνθήκες για την εφαρμογή της ανοικτής μεθόδου συντονισμού, σύμφωνα με την αρχή της επικουρικότητας και τον καταμερισμό των εξουσιών όπως ορίζεται στην Συνθήκη.

1.11. Παροτρύνει την Επιτροπή να αναλύσει τα συστήματα που ενδείκνυνται περισσότερο για τη βελτίωση της βιομηχανικής πολιτικής και εκφράζει ειδικότερα την εκτίμησή της για δύο μεταγενέστερα έγγραφα, τα οποία προβλέπονται εν μέρει από την εξεταζόμενη ανακοίνωση, δηλαδή την Πράσινη Βίβλο για την επιχειρηματικότητα στην Ευρώπη(2) και την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Προτεραιότητα στις μικρές επιχειρήσεις σε μια Ευρώπη που διευρύνεται"(3), καθότι περιέχουν βασικές παρατηρήσεις για μια αποτελεσματική βιομηχανική πολιτική με θετικές συνέπειες στο τοπικό επίπεδο.

1.12. Εκτιμά τον τρόπο με τον οποίο η Επιτροπή συνδέει άμεσα τη βελτίωση της βιομηχανικής πολιτικής με τη βελτίωση των συστημάτων εκπαίδευσης και διαρκούς κατάρτισης των εργαζομένων.

1.13. Θεωρεί ότι από την άποψη αυτή είναι ιδιαιτέρως αποτελεσματικά ορισμένα κοινοτικά προγράμματα που βρίσκονται στο στάδιο εκτέλεσης και επαναλαμβάνει την πεποίθησή της όσον αφορά την αποτελεσματικότητα του προγράμματος Galileo στον τομέα της έρευνας και της ανάπτυξης.

1.14. Συμφωνεί ότι η βιομηχανική πολιτική έχει αναμφισβήτητα κοινωνικές προεκτάσεις και, γι' αυτό, αποδίδει θεμελιώδη σημασία στην ενθάρρυνση ενός αποτελεσματικού επιχειρηματικού πνεύματος διαμέσου, κυρίως, της άμεσης συμμετοχής των τοπικών και περιφερειακών αρχών ως προνομιακών συνομιλητών με τους πολίτες.

2. Συστάσεις της Επιτροπής των Περιφερειών

Η Επιτροπή των Περιφερειών

2.1. Θεωρεί ότι οι τοπικές και περιφερειακές αρχές πρέπει να συμμετέχουν ειδικότερα στη φάση ανάλυσης του βαθμού επίτευξης των ειδικών στόχων που θέτει η Επιτροπή για την ευρωπαϊκή βιομηχανική πολιτική.

2.2. Θεωρεί ότι οι αναλύσεις για την αποτελεσματικότητα της βιομηχανικής πολιτικής σε ευρωπαϊκό επίπεδο είναι απαραίτητες προκειμένου να αποκτηθεί μια σφαιρική εικόνα για τη σύγκριση της αποτελεσματικότητας των διαφόρων λύσεων που υιοθετούνται από τα κράτη μέλη και για τη διευκόλυνση της ανταλλαγής ορθών πρακτικών. Ωστόσο, απαιτούνται και αναλύσεις από τη βάση προς την κορυφή, με αφετηρία το τοπικό επίπεδο, για την υιοθέτηση ειδικών βιομηχανικών πολιτικών, αναφορικά, π.χ., με ειδικά προϊόντα, που μπορούν να εντοπιστούν μόνο χάρη στην ενεργό συμμετοχή των τοπικών και περιφερειακών αρχών.

2.3. Θεωρεί, συνεπώς, ότι η ΕΕ είναι απαραίτητη όχι μόνο για τη θέσπιση των συγκεκριμένων όρων και ως προνομιούχο παρατηρητήριο του συνόλου των ευρωπαϊκών πολιτικών, αλλά και προπάντων ως φορέας που μπορεί να διασφαλίζει την επαφή μεταξύ κρατών, περιφερειών και τοπικών αρχών, και που τους επιτρέπει να ανταλλάσσουν πληροφορίες σε ευρωπαϊκό επίπεδο για λύσεις σε ειδικά προβλήματα που μπορεί να αντιμετωπίζουν από κοινού.

2.4. Υπογραμμίζει ιδιαίτερα ότι πρέπει να επιδιωχθεί η σύγκλιση των εθνικών πολιτικών ώστε να επιλυθεί το χαώδες νομοθετικό πρόβλημα που αντιμετωπίζουν σήμερα κυρίως οι μικρές επιχειρήσεις και οι μικροεπιχειρήσεις.

2.5. Επικροτεί την πρόταση για συστηματικότερη προσέγγιση της ΕΕ για τη βελτίωση των βασικών όρων, εκφράζει όμως την ανησυχία της για τον αργό ρυθμό με τον οποίον τα διάφορα κράτη μέλη εναρμονίζονται με την ευρωπαϊκή πολιτική. Όπως δικαίως παρατηρεί η Επιτροπή, η βιομηχανική πολιτική πρέπει να μπορεί να προσαρμόζεται όσο το δυνατόν περισσότερο σε καταστάσεις που χαρακτηρίζονται από συνεχή και ταχεία εξέλιξη και, μολονότι η πολιτική θα εφαρμοστεί σε ευρωπαϊκό επίπεδο, εάν τα ίδια τα κράτη μέλη δεν είναι σε θέση να υιοθετήσουν χωρίς καθυστέρηση τις οδηγίες της ΕΕ, η ανάπτυξη της ευρωπαϊκής βιομηχανίας θα τεθεί σε σοβαρό κίνδυνο.

2.6. Τονίζει ότι είναι απαραίτητη η ενίσχυση των νέων προσεγγίσεων όσον αφορά την ευρωπαϊκή νομοθεσία προκειμένου να καταστεί λιγότερο επαχθής για τις επιχειρήσεις, προπαντός για τις μικρές και πολύ μικρές επιχειρήσεις, οι οποίες συχνά συνθλίβονται από επαχθέστατη φορολογία. Ειδικότερα, η απαίτηση αυτή, που έχει ουσιαστική σημασία για τις μικρές και πολύ μικρές επιχειρήσεις των κρατών μελών, καθίσταται ακόμη πιο σημαντική για τις αντίστοιχες επιχειρήσεις των υποψήφιων χωρών. Ένας άλλος εγγενής κίνδυνος της διεύρυνσης μπορεί να προέλθει πράγματι από την εισβολή μεγάλων ευρωπαϊκών ομίλων, στην αγορά των υποψήφιων χωρών, οι οποίοι θα μπορούσαν να δημιουργήσουν σοβαρές δυσχέρειες στις μικρότερες επιχειρήσεις, και κυρίως στις οικογενειακές επιχειρήσεις.

2.7. Καλεί, συνεπώς την Επιτροπή να μεριμνήσει προκειμένου οι συγχωνεύσεις και εξαγορές επιχειρήσεων, έστω και εάν είναι απαραίτητες για μια πραγματική ανταγωνιστικότητα της ευρωπαϊκής βιομηχανίας στην παγκόσμια αγορά, να μη ζημιώσουν τις μικρές και πολύ μικρές επιχειρήσεις, που αποτελούν απαραίτητες πηγές δημιουργικότητας και καινοτομίας.

2.8. Προτρέπει την Επιτροπή να χαράξει στρατηγικές για την διάδοση των ορθών πρακτικών, όπως οι ομαδοποιήσεις των ΜΜΕ, που αποτελούν το δυναμικό τμήμα του ευρωπαϊκού βιομηχανικού τοπίου και αποτελούν πηγή καινοτόμων ιδεών. Αξίζει ιδιαίτερα να ληφθούν ως παράδειγμα ορισμένες ευρωπαϊκές ομαδοποιήσεις, όπως εκείνες του τομέα των βιοτεχνολογιών, των βιομηχανικών περιοχών του Μονάχου και της Στοκχόλμης ή του κλωστοϋφαντουργικού τομέα της βορειοδυτικής Ιταλίας.

2.9. Παροτρύνει την Επιτροπή να διατηρήσει σταθερή τη συνεργασία της με τις τοπικές και περιφερειακές αρχές, δεδομένου ότι, όπως η ίδια δικαίως διαβεβαιώνει, το δυναμικό της περιφερειακής πολιτικής πρέπει να αξιοποιηθεί πλήρως για την υποστήριξη της διαδικασίας αναδιάρθρωσης η οποία θα συνοδεύσει τη διεύρυνση.

2.10. Υπογραμμίζει ότι μόνο η ενεργός συνεργασία με τις τοπικές και περιφερειακές αρχές έχει ζωτική σημασία για την απλοποίηση των διοικητικών πράξεων που αντιμετωπίζουν οι επιχειρήσεις, έτσι ώστε να διευκολύνεται η διεκπεραίωσή τους από τις μικρές και πολύ μικρές επιχειρήσεις οι οποίες διαφορετικά θα συνεχίσουν να δαπανούν για την γραφειοκρατία πόρους που θα μπορούσαν να χρησιμοποιήσουν για τη βελτίωση της παραγωγικής διαδικασίας.

2.11. Καλεί την Επιτροπή να υποβάλει προτάσεις προκειμένου τα χρήσιμα μέσα που δημιουργούνται από τις τοπικές και περιφερειακές αρχές προς όφελος των επιχειρήσεων, όπως, π.χ., η "ενιαία θυρίδα για τις επιχειρήσεις" που εφαρμόζεται στην Ιταλία, να γίνονται εύκολα γνωστά και να προωθούνται σε άλλα κράτη μέλη, ιδίως στις υποψήφιες χώρες. Πράγματι, οι θυρίδες των τοπικών και περιφερειακών αρχών υπέρ των επιχειρήσεων αποτελούν ένα μέσο ιδιαίτερα χρήσιμο όχι μόνο για την διευκόλυνση της διεκπεραίωσης των διοικητικών πρακτικών αλλά συνιστούν, επίσης, και αποτελεσματικό μέσο πληροφόρησης για τις ευρωπαϊκές πρωτοβουλίες.

2.12. Επαναλαμβάνει ότι οι περιφερειακές και τοπικές αρχές, ιδίως στην προοπτική της διεύρυνσης, μπορούν να συμβάλουν στην επίλυση του προβλήματος της πρόσβασης στις ευρωπαϊκές και κρατικές χρηματοδοτήσεις των μικρών και πολύ μικρών επιχειρήσεων.

2.13. Υπογραμμίζει το ζωτικό ρόλο των τοπικών και περιφερειακών αρχών όσον αφορά μιαν άλλη πτυχή της ευρωπαϊκής βιομηχανικής πολιτικής: την δια βίου κατάρτιση των εργαζομένων. Πράγματι, η ολοένα και αυξανόμενη ζήτηση προσωπικού με ειδίκευση υψηλού επιπέδου από τις επιχειρήσεις πρέπει να διασφαλιστεί με τη συνέργεια των τοπικών και περιφερειακών αρχών, των πανεπιστημίων, των σχολών κατάρτισης, των ερευνητικών ιδρυμάτων και των επιχειρήσεων.

2.14. Εφιστά την προσοχή της Επιτροπής στο γεγονός ότι, καθώς η ιδιαίτερη κατάρτιση που απαιτείται για τους εργαζόμενους συχνά καθορίζεται σε τοπικό επίπεδο, οι τοπικές και περιφερειακές αρχές, μέσω ευρωπαϊκής χρηματοδότησης, βρίσκονται σε πλεονεκτική θέση για την παροχή κατάλληλων μέσων επαγγελματικής κατάρτισης. Η αποτελεσματικότητα των μέσων αυτών θα αυξηθεί σε ευρωπαϊκό επίπεδο εφόσον δοθεί η δυνατότητα στις τοπικές και περιφερειακές αρχές να ανταλλάσσουν πληροφορίες και να διαδίδουν ορθές πρακτικές. Προκειμένου να καταστεί αποτελεσματικότερη η βιομηχανική πολιτική, με έμφαση στη δια βίου κατάρτιση των εργαζομένων, τα θέματα αυτά να πρέπει να συνδυαστούν με τα τοπικά και περιφερειακά προγράμματα δράσης για την απασχόληση.

2.15. Συμφωνεί με τη διαπίστωση της Επιτροπής ότι η έρευνα αποτελεί ακρογωνιαίο λίθο της καινοτομίας, αλλά αναγνωρίζει ότι η αποτελεσματική πληροφόρηση της ενημέρωσης είναι θεμελιώδης για το συνδυασμό καινοτόμων πτυχών, φαινομενικά ξένων μεταξύ τους, όπως συνέβη, π.χ., στον κλωστοϋφαντουργικό τομέα με τη διττή σύλληψη "σχεδιασμός και τεχνολογία των πληροφοριών" που κατέστησε την ευρωπαϊκή κλωστοϋφαντουργία πολύ ανταγωνιστική στην διεθνή αγορά.

2.16. Συμφωνεί ότι η ΕΕ πρέπει να καταστεί ολοένα και πιο ελκυστικός χώρος παραγωγής και υπογραμμίζει ότι πρέπει να ενισχυθούν η επικοινωνία και ο τομέας των μεταφορών.

2.17. Ζητεί να αναγνωριστεί στις κοινοτικές και στις εθνικές πολιτικές η σημασία των αεροπορικών μεταφορών για τη διαχείριση της αλυσίδας εφοδιασμού. Επίσης οι εταιρείες ηλεκτρονικού εμπορίου βασίζονται στην ταχύτητα παράδοσης των αγαθών που αποτελεί καθοριστική συνιστώσα της επιτυχίας. Οι εν λόγω υπηρεσίες αεροπορικών μεταφορών, που είναι αξιόπιστες, ευπρόσιτες και ανταγωνιστικές, έχουν όλο και μεγαλύτερη σημασία, ιδίως στις απόκεντρες περιοχές.

2.18. Τονίζει την υψηλή επιχειρηματικότητα και το μεγάλο δυναμικό των εθνικών μειονοτήτων, μολονότι αναγνωρίζει το γεγονός ότι η Ευρωπαϊκή Επιτροπή κάνει σχετική αναφορά στην Πράσινη Βίβλο για την επιχειρηματικότητα στην Ευρώπη(4), και καλεί την Επιτροπή να εξετάσει εμπεριστατωμένα ποιες είναι οι δυνατές λύσεις στις δυσκολίες που αντιμετωπίζει η εν λόγω κατηγορία επιχειρηματιών η οποία, όπως προκύπτει από τα στοιχεία της ίδιας της Επιτροπής φαίνεται να επωφελείται λιγότερο από τον μέσο όρο από τις δημόσιες υπηρεσίες στήριξης των επιχειρήσεων και δεν διαθέτει πολλές επαφές με τις οργανώσεις επιχειρηματιών. Οι τοπικές και περιφερειακές αρχές μπορούν να διαδραματίσουν βασικότατο ρόλο προκειμένου να βοηθηθούν οι επιχειρηματίες που ανήκουν σε εθνικές μειονότητες και να ξεπεράσουν τις εν λόγω δυσκολίες.

2.19. Καλεί την Επιτροπή να συνεχίσει τις προσπάθειες που καταβάλλει σε ευρωπαϊκό επίπεδο για τη διευκόλυνση της δημιουργίας και της απρόσκοπτης δραστηριότητας των μικρών και πολύ μικρών επιχειρήσεων.

2.20. Τονίζει ότι οι τοπικές και περιφερειακές αρχές είναι φορείς παροχής υπηρεσιών προς τον πολίτη και μπορούν να συμβάλουν στη δημιουργία ενός γόνιμου επιχειρησιακού περιβάλλοντος, παρέχοντας παραλλήλως απλά και αποτελεσματικά μέσα τα οποία μπορούν να βοηθήσουν τον δημιουργικό και καινοτόμο ευρωπαίο πολίτη να δημιουργήσει τη δική του επιχείρηση.

2.21. Εφιστά την προσοχή στην αρχή που αναφέρει η Επιτροπή στην Πράσινη Βίβλο για την επιχειρηματικότητα στην Ευρώπη, σύμφωνα με την οποία είναι απαραίτητο να καταστεί η στάση της ευρωπαϊκής κοινωνίας απέναντι στην επιχειρηματική αποτυχία λιγότερο αδιάλλακτη, προκειμένου όσοι έχουν αναλάβει κινδύνους που είναι εγγενείς σε οιαδήποτε επιχειρηματική πρωτοβουλία και έχουν αποτύχει, για λόγους που δεν σχετίζονται βεβαίως με την ανικανότητα ή την απάτη, να μπορούν να συμβάλλουν ακόμη στην ανάπτυξη της ευρωπαϊκής οικονομίας.

2.22. Εφιστά την προσοχή της Επιτροπής στα στοιχεία που η ίδια προέβαλε όσον αφορά την κρίση του δευτερογενούς τομέα, ο οποίος σημείωσε αύξηση παραγωγικότητας σαφώς χαμηλότερη με την αντίστοιχη των ΗΠΑ. Η ενίσχυση του δευτερογενούς τομέα οδηγεί ταυτόχρονα στην ενίσχυση του αναπτυξιακού δυναμικού της ΕΕ. Διατυπώνει συνεπώς την ευχή να καταρτιστεί σύντομα μία ειδική ευρωπαϊκή οδηγία για τη στήριξη του μεταποιητικού τομέα, η οποία να προβλέπει την παροχή ενισχύσεων υπέρ των παραγωγικών τομέων οι οποίοι είναι σε θέση να αυξήσουν σε σημαντικό βαθμό την ανταγωνιστικότητα της ΕΕ, π.χ. στον κλωστοϋφαντουργικό και οικοδομικό τομέα και σε άλλους τομείς που χαρακτηρίζονται από εντατική χρήση εργατικού δυναμικού.

2.23. Τονίζει ότι πρέπει να ενισχυθεί η εσωτερική αγορά της ΕΕ και παρατηρεί σχετικά ότι η Επιτροπή δεν επέστησε την προσοχή επαρκώς στο θέμα αυτό. Η είσοδος των υποψηφίων χωρών στην Ευρώπη μπορεί να δώσει μια νέα και γόνιμη ανταγωνιστική ώθηση στην εσωτερική αγορά, από την οποία η ευρωπαϊκή βιομηχανία μπορεί αναμφισβήτητα να αποκομίσει μεγάλα πλεονεκτήματα σε όλα τα επίπεδα.

2.24. Συμφωνεί με την Επιτροπή ότι πρέπει να καταρτιστούν πολιτικές για την προστασία των καταναλωτών και της δημόσιας υγείας που αποτελούν απαραίτητες προϋποθέσεις για την εμπιστοσύνη των καταναλωτών και συνεπώς για την ανάπτυξη της εσωτερικής αγοράς.

2.25. Είναι πεπεισμένη ότι βασικό σημείο της βιομηχανικής πολιτικής της ΕΕ πρέπει να αποτελέσει η υποχρέωση παροχής όλων των πληροφοριών για την ανιχνευσιμότητα κάθε προϊόντος που διατίθεται στην αγορά η οποία θα παρέχει λεπτομέρειες για όλους τους τόπους παραγωγής και τις μεμονωμένες παραγωγές στη αλυσίδα παραγωγής, προκειμένου να αντιμετωπιστεί, έτσι, η έλλειψη διαφάνειας όσον αφορά την πληροφόρηση. Οι καταναλωτές έχουν ολοένα και μεγαλύτερη επίγνωση των δικαιωμάτων και των υποχρεώσεών τους στο σημείο αυτό δεδομένου ότι πρόκειται για την ελευθερία επιλογής και την ασφάλειά τους.

2.26. Καλεί την Επιτροπή να εκτιμήσει κατά πόσο είναι σκόπιμο να προτείνει στρατηγικές προκειμένου τα ευρωπαϊκά προϊόντα να μην υφίστανται τις αρνητικές συνέπειες ανεπαρκών τελωνειακών δασμών που συχνά εξασθενίζουν την ανταγωνιστικότητα της ευρωπαϊκής βιομηχανίας.

2.27. Υπογραμμίζει, επίσης, ότι είναι αναγκαίο να προβλεφθεί ευρωπαϊκό δίπλωμα ευρεσιτεχνίας προκειμένου να προστατευτεί η πνευματική ιδιοκτησία.

2.28. Καλεί την Επιτροπή να εστιάσει την προσοχή της σε στρατηγικές που θα ανακόψουν τα αρνητικά κοινωνικά αποτελέσματα που προκύπτουν από τις αναπόφευκτες αναδιαρθρώσεις, που θα έχουν σαν ατυχές αποτέλεσμα την αύξηση των δυσκολιών που αντιμετωπίζουν οι τοπικές και περιφερειακές αρχές ενώπιον καταστάσεων κοινωνικών κρίσεων.

2.29. Υπογραμμίζει, ότι υπάρχει μεγαλύτερη ανάγκη σε σχέση με το παρελθόν, να διασφαλισθεί η αειφόρος ανάπτυξη και συνιστά να δοθούν ήδη από τώρα στις υποψήφιες χώρες όλα τα απαραίτητα μέσα για το σκοπό αυτό, και κυρίως στο τοπικό επίπεδο. Για άλλη μια φορά είναι προφανής ο κρίσιμος ρόλος των τοπικών και περιφερειακών αρχών τόσο στην προπαρασκευαστική φάση, κατά την οποία διαμορφώνεται κατάλληλη πολιτισμική ευαισθησία, όσο και στην φάση της πρόβλεψης των κατάλληλων μέσων για την αειφόρο ανάπτυξη.

Βρυξέλλες, 9 Οκτωβρίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 100 της 22.4.1996, σ. 14.

(2) COM(2003) 27 τελικό.

(3) COM(2003) 26 τελικό.

(4) COM(2003) 27 τελικό.